**บทที่ 3**

**ปรัชญาเศรษฐกิจพอเพียง**

**1. ความเป็นมาของปรัชญาของเศรษฐกิจพอเพียง**

ปรัชญาของเศรษฐกิจพอเพียง (Sufficiency economy) เป็นหนึ่งในแนวพระราชดำริที่พระบาทสมเด็จพระเจ้าอยู่หัวภูมิพลอดุลยเดช รัชกาลที่ 9 ได้พระราชทานเป็นปรัชญาในการดำรงชีวิต ยึดหลักความพอเหมาะ พอดี มีเหตุผลและความไม่ประมาท ซึ่งทรงถือปฏิบัติด้วยพระองค์เองอย่างต่อเนื่องยาวนาน ดำรงชีวิตเป็นแบบอย่างได้อย่างสมบูรณ์แบบและได้พระราชทานพระราชดำริให้คนไทยนำไปปฏิบัติตั้งแต่ปี 2517 ดังพระบรมราโชวาทในพิธีพระราชทานปริญญาบัตรของมหาวิทยาลัยเกษตรศาสตร์ เมื่อวันพฤหัสบดีที่ 18 กรกฎาคม พ.ศ. 2517 ความตอนหนึ่งว่า (กรมการพัฒนาชุมชน, 2551 : 26)

“การพัฒนาประเทศจำเป็นต้องทำตามลำดับขั้น ต้องสร้างพื้นฐาน คือ ความพอมีพอกิน พอใช้ของประชาชนส่วนใหญ่เป็นเบื้องต้นก่อน โดยใช้วิธีการและการใช้อุปกรณ์ที่ประหยัดแต่ถูกตามหลักวิชา เมื่อได้พื้นฐานมั่นคงพร้อมพอควรและปฏิบัติได้แล้วจึงค่อยสร้างค่อยเสริมความเจริญ และฐานะเศรษฐกิจขั้นสูงโดยลำดับขั้นต่อหากมุ่งแต่จะทุ่มเทสร้างความเจริญยกฐานะเศรษฐกิจขึ้นให้รวดเร็วแต่ประการเดียวโดยไม่ให้แผนปฏิบัติการสัมพันธ์กับสภาวะของประเทศและของประชาชนโดยสอดคล้องด้วยก็จะเกิดความไม่สมดุลในเรื่องต่าง ๆ ขึ้น ซึ่งอาจกลายเป็นความยุ่งยากล้มเหลวได้ในที่สุด ดังเห็นได้ที่อารยะประเทศหลายประเทศกำลังประสบปัญหาทางเศรษฐกิจอย่างรุนแรงในเวลานี้”

จากพระบรมราโชวาทดังกล่าวข้างต้นจะเห็นได้ว่า พระบาทสมเด็จพระเจ้าอยู่หัวภูมิพลอดุลยเดช รัชกาลที่ 9 ได้ทรงชี้ให้เห็นถึงแนวการพัฒนาประเทศไทย โดยเริ่มจากการวางรากฐานของประเทศ คือ การพัฒนาให้ประชาชนส่วนใหญ่ของประเทศมีความมั่นคง ให้พอมีพอกินสามารถพึ่งพาตนเองได้เสียก่อน แล้วจึงพัฒนาไปสู่ระบบเศรษฐกิจที่เข้มแข็งในระดับสูงต่อไป ทรงเน้นย้ำแนวทางการพัฒนาและบริหารประเทศให้ดำเนินไปในทางสายกลาง โดยเฉพาะการพัฒนาเศรษฐกิจเพื่อก้าวทันต่อยุคโลกาภิวัตน์ ความพอเพียง หมายถึง ความพอประมาณ ความมีเหตุผลรวมถึงความจำเป็นที่จะต้องมีระบบภูมิคุ้มกันในตัวที่ดีพอสมควรต่อการมีผลกระทบใด ๆ อันเกิดจากการเปลี่ยนแปลงทั้งภายนอกและภายใน ทั้งนี้จะต้องอาศัยความรอบรู้ ความรอบคอบ และความระมัดระวังตัวอย่างยิ่ง ในการนำวิชาการต่าง ๆ มาใช้ในการวางแผนและการดำเนินการทุกขั้นตอนและขณะเดียวกันจะต้องเสริมสร้างพื้นฐานจิตใจของคนในชาติ โดยเฉพาะเจ้าหน้าที่ของรัฐ นักทฤษฎี

และนักธุรกิจในทุกระดับ ให้มีสำนึกในคุณธรรม ความซื่อสัตย์สุจริต และให้มีความรอบรู้ที่เหมาะสมดำเนินชีวิตด้วยความอดทน ความเพียร มีสติ ปัญญา และความรอบคอบ เพื่อให้สมดุลและพร้อมต่อการรองรับการเปลี่ยนแปลงอย่างรวดเร็วและกว้างขวาง ทั้งด้านวัตถุ สังคม สิ่งแวดล้อม และวัฒนธรรมจากโลกภายนอกเป็นอย่างดี โดยเรียกแนวคิด หลักการ การพัฒนาตามแนวทางดังกล่าวว่า“ปรัชญาของเศรษฐกิจพอเพียง” (สำนักงานคณะกรรมการพัฒนาการเศรษฐกิจและสังคมแห่งชาติ,2559 : ฐ)

โดยในปี พ.ศ.2542 พระบาทสมเด็จพระเจ้าอยู่หัวภูมิพลอดุลยเดช รัชกาลที่ 9 ทรงพระราชทานพระบรมราชานุญาตให้นำหลักปรัชญาของเศรษฐกิจพอเพียงไปเผยแพร่เพื่อเป็นแนวทางการปฏิบัติในขณะที่แผนพัฒนาเศรษฐกิจแห่งชาติ ฉบับที่ 9 (2545 – 2549) ได้ประกาศให้ปรัชญาของเศรษฐกิจพอเพียงเป็นแนวทางในการการพัฒนาประเทศ (มหาวิทยาลัยศรีนครินทรวิโรฒ,2551 : 23)

**2. ความหมายปรัชญาของเศรษฐกิจพอเพียง**

ได้มีผู้ให้ความหมายของปรัชญาของเศรษฐกิจพอเพียงไว้หลายความหมาย ดังนี้

สุขสรรค์ กันตะบุตร (2553 : 81-83) ได้กล่าวถึงปรัชญาของเศรษฐกิจพอเพียงไว้ว่า ปรัชญาของ

เศรษฐกิจพอเพียง เป็นปรัชญาที่ชี้ถึงแนวการดำรงอยู่ และปฏิบัติตนของประชาชนในทุกระดับ ตั้งแต่ระดับ

ครอบครัว ระดับชุมชน จนถึงระดับรัฐ ทั้งในการพัฒนาและบริหารประเทศให้ดำเนินไปทางสายกลาง โดยเฉพาะการพัฒนาเศรษฐกิจเพื่อให้ก้าวทันต่อยุคโลกาภิวัฒน์

ความพอเพียง หมายถึง ความพอประมาณ ความมีเหตุผล รวมถึงความจำเป็นที่ต้องมีภูมิคุ้มกันในตัว

ที่ดีพอสมควรต่อการมีผลกระทบใด ๆ อันเกิดจากการเปลี่ยนแปลงทั้งภายนอกและภายใน ทั้งนี้จะต้องอาศัยความรอบรู้ ความรอบคอบ และความระมัดระวังอย่างยิ่งในการนำวิชาการต่าง ๆ มาใช้ในการวางแผนและการดำเนินงานทุกขั้นตอน และขณะเดียวกันจะต้องเสริมสร้างพื้นฐานจิตใจของคนในชาติโดยเฉพาะเจ้าหน้าที่ของรัฐ นักทฤษฎี และนักธุรกิจในทุกระดับ ให้มีสำนึกในคุณธรรมความซื่อสัตย์สุจริต และให้มีความรอบรู้ที่เหมาะสม ดำเนินชีวิตด้วยความอดทน ความเพียร มีสติปัญญา และความรอบคอบ เพื่อให้สมดุลและพร้อมต่อการรองรับการเปลี่ยนแปลงอย่างรวดเร็วและกว้างขวาง ทั้งด้านวัตถุ สังคม สิ่งแวดล้อม และวัฒนธรรมจากโลกภายนอกเป็นอย่างดี

สุเมธ ตันติเวชกุล (2542 : 249-250) กล่าวว่า เศรษฐกิจพอเพียง หมายถึง เศรษฐกิจที่สามารถอุ้มชูตัวเอง (relative self sufficiency) อยู่ได้โดยไม่เดือดร้อน ไม่ต้องสร้างพื้นฐานทางเศรษฐกิจของตัวเองให้ดีเสียก่อน คือ ตั้งตัวให้มีความพอกินพอใช้ ไม่ใช่มุ่งหวัง แต่จะทุ่มเทความเจริญยกเศรษฐกิจให้รวดเร็วแต่เพียงอย่างเดียว เพราะผู้ที่มีอาชีพและฐานะเพียงพอที่จะพึ่งตนเอง ย่อมสร้างความเจริญก้าวหน้าและฐานะทางเศรษฐกิจขั้นที่สูงขึ้นไปตามลำดับต่อไป

สรรเสริญ วงศ์ชอุ่ม (2544 : 5-6) กล่าวว่า หลักปรัชญาของเศรษฐกิจพอเพียงนั้นเน้นการสร้างรากฐานทางเศรษฐกิจและสังคมให้เกิดความเข้มแข็งและมีความสมดุล และสามารถนำไปใช้ได้กับในทุกระดับของสังคม โดยสามารถนำไปใช้ได้ดังนี้

1. ระดับปัจเจกบุคคล/ครอบครัว ด้วยการใช้ชีวิตบนพื้นฐานของการรู้จักตนเองสามารถพึ่งพาตนเองได้ และดำเนินชีวิตอย่างพอกินพอใช้ ไม่เบียดเบียนผู้อื่น ทำให้เกิดความสุขและความพอใจในการดำเนินชีวิตอย่างพอเพียง มีการพัฒนาตนเองอย่างต่อเนื่อง เพื่อให้สามารถอยู่อย่างพอเพียงได้ในทุกสถานการณ์

2. ระดับชุมชน ต้องอาศัยความพอเพียงในระดับครอบครัวเป็นพื้นฐาน และสมาชิกนำหลักเศรษฐกิจพอเพียงมาขยายผลในทางปฏิบัติไปสู่ระดับชุมชน มีการรวมกลุ่มทำประโยชน์เพื่อส่วนรวม โดยอาศัยภูมิปัญญาและความสามารถที่มีอยู่เป็นพื้นฐานประกอบการดำเนินชีวิต มีการช่วยเหลือแบ่งปันกัน มีการรวมกลุ่มและสร้างเป็นเครือข่ายเชื่อมโยงระหว่างกัน จนนำไปสู่ความเป็นอยู่ที่พอเพียงของชุมชนโดยรวม

3. ระดับรัฐหรือระดับประเทศ เป็นเศรษฐกิจพอเพียงแบบก้าวหน้า เกิดขึ้นจากการรวมกลุ่มของชุมชนหลาย ๆ แห่งที่มีความพอเพียงมาร่วมแลกเปลี่ยนความรู้และประสบการณ์ และร่วมมือกันสร้างเป็นเครือข่ายเชื่อมโยงระหว่างชุมชน ด้วยหลักแบ่งปันและช่วยเหลือซึ่งกันและกันจนเกิดเป็นสังคมแห่งความพอเพียง สามารถวางนโยบายและกลยุทธ์การพัฒนาให้สังคมเจริญก้าวหน้าได้อย่างสมดุลและยั่งยืน

ประเวศ วะสี (2542 : 4-7) ได้สรุปความหมายและลักษณะเศรษฐกิจพอเพียงของพระบาทสมเด็จพระเจ้าอยู่หัวไว้ว่า เศรษฐกิจพอเพียง ไม่ได้แปลว่า ไม่เกี่ยวข้องกับใคร ไม่ค้าขายไม่ส่งออก ไม่ผลิตเพื่อคนอื่น ไม่ทำเศรษฐกิจมหภาค แต่เศรษฐกิจพอเพียง หมายถึง พอเพียงในอย่างน้อย 7 ประการ คือ

1. พอเพียงสำหรับทุกคน ทุกครอบครัว ไม่ใช่เศรษฐกิจแบบทอดทิ้งกัน

2. จิตใจพอเพียง ทำให้รักเอื้ออาทรคนอื่นได้ คนที่ไม่พอ จะรักคนอื่นไม่เป็น

3. สิ่งแวดล้อมพอเพียง การอนุรักษ์และเพิ่มพูนสิ่งแวดล้อม ทำให้ยังชีพและทำมาหากินได้ เช่น การทำเกษตรผสมผสาน ซึ่งได้ทั้งอาหาร ได้ทั้งสิ่งแวดล้อม และได้ทั้งเงิน

4. ชุมชนเข้มแข็งพอเพียง ให้สามารถแก้ปัญหาต่าง ๆ ได้ เช่น ปัญหาสังคม ปัญหาคนยากจน ปัญหา

สิ่งแวดล้อม ฯลฯ

5. ปัญญาพอเพียง มีการเรียนรู้ร่วมกันในการปฏิรูป และปรับตัวได้อย่างต่อเนื่อง

6. อยู่บนพื้นฐานวัฒนธรรมพอเพียง วัฒนธรรม หมายถึง วิถีชีวิตของกลุ่มชนที่สัมพันธ์อยู่กับสิ่งแวดล้อมที่หลากหลาย ดังนั้น เศรษฐกิจพอเพียงที่ดีจึงควรสัมพันธ์และเติบโตขึ้นมาจากฐานทางวัฒนธรรมจึงจะมั่นคง

7. มีความมั่นคงพอเพียง ไม่วูบวาบ เดี๋ยวจนเดี๋ยวรวยแบบกะทันหัน เดี๋ยวตกงานไม่มีกินไม่มีใช้ ซึ่งจิตใจมนุษย์คงทนไม่ไหว จึงสุขภาพจิตเสีย เครียด เพี้ยน รุนแรง ฆ่าตัวตาย ติดยาเสพติด แต่เศรษฐกิจพอเพียงที่มั่นคง จะทำให้สุขภาพดี

จากความหมายของเศรษฐกิจพอเพียงที่กล่าวมา สรุปได้ว่า เศรษฐกิจพอเพียง หมายถึง การดำเนินชีวิตความเป็นอยู่ที่สามารถอุ้มชูตัวเองได้ พึ่งพาตัวเองได้ มีชีวิตอยู่ได้โดยไม่เดือดร้อน เน้นการสร้างรากฐานทางเศรษฐกิจและสังคมให้เกิดความเข้มแข็ง มีความสมดุล สามารถนำไปใช้ได้ในสังคมทุกระดับ ตั้งแต่ระดับปัจเจกบุคคล ครอบครัว ระดับชุมชน ระดับรัฐหรือระดับประเทศ เพื่อให้เกิดความเจริญ ความก้าวหน้า และมีคุณภาพชีวิตที่ดียิ่งขึ้น

**3. แนวคิดเกี่ยวกับปรัชญาของเศรษฐกิจพอเพียง**

สำนักงานคณะกรรมการพัฒนาเศรษฐกิจและสังคมแห่งชาติ (2546 : 36-45) ได้วิเคราะห์ปรัชญาของเศรษฐกิจพอเพียงด้วยวิธีการจำแนกวิเคราะห์ (parsing) ได้สรุปว่า ปรัชญาของเศรษฐกิจพอเพียงมีองค์ประกอบด้านต่าง ๆ อย่างสมบูรณ์ ที่สามารถใช้เป็นพื้นฐานในการพัฒนากรอบทฤษฎีทางเศรษฐศาสตร์ โดยจำแนกออกเป็น 5 ส่วน ประกอบด้วย ได้แก่ 1. กรอบแนวคิด 2. คุณลักษณะ 3. คำนิยาม 4. เงื่อนไข และ 5. ผลที่คาดว่าจะได้รับ

**1. กรอบแนวคิด (framework)** เศรษฐกิจพอเพียง เป็นปรัชญาที่พระบาทสมเด็จพระเจ้าอยู่หัวภูมิพลอดุลยเดช รัชกาลที่ 9 ชี้แนะแนวทางการดำเนินชีวิตให้แก่พสกนิกรชาวไทยตั้งแต่ก่อนเกิดวิกฤตการณ์ทางเศรษฐกิจ เมื่อ พ.ศ.2540 และเมื่อภายหลังการเกิดวิกฤตการณ์ทางเศรษฐกิจ พระองค์ได้ทรงเน้นย้ำให้พวกเราใช้เป็นแนวทางการแก้ไข เพื่อให้รอดพ้นจากวิกฤต โดยใช้หลักเศรษฐกิจพอเพียงในการดำรงชีวิต การปฏิบัติและการพัฒนาเพื่อให้สามารถอยู่ได้อย่างมั่นคงและยั่งยืน ภายใต้กระแสการเปลี่ยนแปลงต่าง ๆ ทั้งภายในและภายนอกประเทศ เป็นปรัชญาที่ชี้แนะแนวทางการดำรงอยู่และปฏิบัติตนในทางที่ควรจะเป็น โดยมีพื้นฐานมาจากวิถีชีวิตดั้งเดิมของสังคมไทย สามารถนำมาประยุกต์ใช้ตลอดเวลาทั้งในอดีต ปัจจุบัน และอนาคต (timeless)

**2. คุณลักษณะ (characteristics)** เศรษฐกิจพอเพียง เป็นปรัชญาที่ชี้ถึงแนวทางการดำรงอยู่และปฏิบัติตนของประชาชนทุกระดับชั้น ตั้งแต่ระดับครอบครัว ระดับชุมชน จนถึงระดับรัฐทั้งในการพัฒนาและบริหารประเทศให้ดำเนินไปในทางสายกลาง ซึ่งสามารถจำแนกลักษณะของปรัชญาของเศรษฐกิจพอเพียงออกเป็น ๓ ลักษณะ ดังนี้

1. เป็นแนวทางการดำรงอยู่ และปฏิบัติตนในทางที่ควรจะเป็น โดยมีพื้นฐานมาจากวิถีชีวิต

ดั้งเดิมของสังคมไทย

2. เป็นปรัชญาที่สามารถนำมาประยุกต์ใช้ในการปฏิบัติตนของประชาชนในทุกระดับ ทั้ง

ระดับบุคคล ระดับครอบครัว ระดับชุมชน และระดับรัฐ

3. ยึดแนวคิดทางสายกลาง (middle path) หมายถึง การกระทำที่พอประมาณ บนพื้นฐาน

ของความมีเหตุผลและมีภูมิคุ้มกัน ซึ่งเป็นหัวใจสำคัญที่จะนำมาใช้กับการบริหาร และพัฒนาเศรษฐกิจในยุค

โลกาภิวัฒน์ กล่าวคือ ไม่ใช้การปิดประเทศอย่างสิ้นเชิง และไม่ใช่การเปิดเสรีอย่างเต็มที่โดยไม่มีการเตรียม

ความพร้อมของคนและสังคม ไม่ใช่การอยู่อย่างโดดเดี่ยว (independence) หรือพึ่งพิงภายนอกทั้งหมด

(dependence) แต่เน้นความคิดและการกระทำพึ่งตนเองเป็นหลัก(self-reliance) ก่อนที่จะไปพึ่งคนอื่น

**3. คำนิยาม (working definition)**







ความพอเพียง (sufficiency) หมายถึง ความพอประมาณ ความมีเหตุผล รวมถึงความมีระบบภูมิคุ้มกันในตัวที่ดีพอสมควร ต่อการที่มีผลกระทบใดๆ อันเกิดจากการเปลี่ยนแปลงทั้งภายในและภายนอก กล่าวคือ ความพอเพียงจะต้องประกอบไปด้วยคุณลักษณะพร้อมๆ กัน3 ประการ คือ

4.1 ความพอประมาณ (moderation) หมายถึง ความพอดี ไม่มากเกินไปและไม่น้อย

จนเกินไป เช่น การผลิตและบริโภคที่อยู่ในระดับพอประมาณ พอกับความต้องการของร่างกาย ดำรงชีวิตด้วยการประกอบอาชีพสุจริต ไม่กอบโกยไว้เฉพาะตนจนทำให้ผู้อื่นเกิดความขาดแคลนไม่สมดุลรู้จักประมาณตนในการแสวงหา

4.2 ความมีเหตุผล (reasonableness) หมายถึง การตัดสินใจเกี่ยวกับระดับความ

พอประมาณ เป็นไปอย่างมีเหตุผล โดยพิจารณาจากเหตุปัจจัย ข้อมูลที่เกี่ยวข้อง และผลที่คาดว่าจะเกิดขึ้นจากการกระทำอย่างรอบคอบทั้งต่อตนเองสังคมส่วนรวม ด้วยความรู้ ความเข้าใจ วิเคราะห์วางแผน ประสานงานและดำเนินการอย่างมีระบบรอบคอบ

4.3 การมีภูมิคุ้มกันในตัวที่ดี (self-immunity) หมายถึง การรู้เท่าทันตนเอง รู้เท่าทัน

เหตุการณ์ความเปลี่ยนแปลงที่เกิด ขึ้นและหาทางป้องกันรับมือได้ การเตรียมความพร้อมเพื่อรับผลกระทบที่คาดว่าจะเกิดขึ้นจากการเปลี่ยนแปลงด้านต่าง ๆ ทั้งจากภายนอกและภายในแสดงความสามารถในการพึ่งตนเอง มีวินัยในตนเอง ช่วยให้ฟื้นตัวได้ง่ายในภาวะที่มีการเปลี่ยนแปลงอย่างรุนแรง

**4. เงื่อนไข (condition of sufficiency actions)** การนำหลักปรัชญาของเศรษฐกิจพอเพียงไปใช้ในการดำรงชีวิตและปฏิบัติ นอกจากจะยึดแนวทางปฏิบัติตามหลักความพอเพียง คือ ความพอประมาณ ความมีเหตุผล และความมีระบบภูมิคุ้มกันในตัวที่ดีแล้ว ยังจะต้องตั้งมั่นอยู่ในเงื่อนไขอีก ๒ ประการ คือ ความรู้และคุณธรรมโดยเฉพาะเจ้าหน้าที่ของรัฐ นักทฤษฎี และนักธุรกิจเนื่องจากการกระทำของกลุ่มบุคคลดังกล่าวนี้ สามารถก่อให้เกิดผลกระทบในสังคมในวงกว้างได้เงื่อนไขความรู้ (set of knowledge) ซึ่งจะนำไปสู่การตัดสินใจในการประกอบกิจการต่าง ๆ อย่างรอบด้าน เพื่อประโยชน์ในการนำไปใช้ในโอกาสต่าง ๆ นอกจากนั้นจะต้องมีความรอบคอบ คือ สามารถที่จะนำความรู้ตามหลักวิชาการต่าง ๆ มาเชื่อโยงความสัมพันธ์กัน ประกอบการวางแผนก่อนที่จะนำไปประยุกต์ใช้ในการปฏิบัติ และจะต้องมีความระมัดระวัง คือ ความมีสติในการนำแผนไปสู่การปฏิบัติ เนื่องจากสถานการณ์เปลี่ยนแปลงอยู่ตลอดเวลา การนำความรู้และความรอบคอบไปใช้ จะต้องอาศัยความระมัดระวังให้รู้เท่าทันเหตุการณ์ที่เปลี่ยนแปลง คือ รู้ตนเองอยู่

เสมอว่ากำลังทำอะไร

**เงื่อนไขคุณธรรม (ethical qualifications)** ซึ่งแบ่งออกเป็น 2 ด้าน ได้แก่

1. ด้านจิตใจ/ปัญญา คือ จะต้องตระหนักในคุณธรรม มีความซื่อสัตย์ สุจริตกล่าวคือ มี

ความรู้คู่คุณธรรม ไม่คิดเอาเปรียบผู้อื่น เห็นแก่ประโยชน์ส่วนรวม

2. ด้านการกระทำ หรือ แนวทางการดำเนินชีวิต โดยเน้นความอดทน ความเพียร สติปัญญา

และความรอบคอบ มีความสามัคคีช่วยเหลือผู้อื่น

**5. ผลที่คาดว่าจะได้รับ**

การนำปรัชญาของเศรษฐกิจพอเพียงไปประยุกต์ใช้ จะทำให้เกิดทั้งวิถีการพัฒนาและผลของการ

พัฒนาที่สมดุลและพร้อมรับต่อการเปลี่ยนแปลง กล่าวคือ ความพอเพียงเป็นทั้งวิธีการที่คำนึงถึงความสมดุล

ความพอประมาณอย่างมีเหตุผล และการสร้างภูมิคุ้มกันที่เหมาะสมและนำไปสู่ผลของการกระทำที่ก่อให้เกิดความสมดุลในทุกด้าน ทั้งเศรษฐกิจ สังคม สิ่งแวดล้อม เทคโนโลยีและความรู้ ในขณะเดียวกันก็นำไปสู่ผลการพัฒนาที่เกิดความยั่งยืน หรือดำรงอยู่อย่างต่อเนื่องของทุนในด้านต่าง ๆ ทั้งทุนเศรษฐกิจ ทุนทางสังคม ภูมิปัญญา และทุนทางสิ่งแวดล้อม

**4. แนวคิดเกี่ยวกับการประยุกต์ใช้ปรัชญาของเศรษฐกิจพอเพียง**

แนวคิดเกี่ยวกับการประยุกต์ใช้ปรัชญาของเศรษฐกิจพอเพียงในด้านต่าง ๆ มีดังนี้

(สำนักงานคณะกรรมการการพัฒนาเศรษฐกิจและสังคมแห่งชาติ, 2549 : 197)

1. ด้านเศรษฐกิจ ไม่ใช้จ่ายเกินตัว ไม่ลงทุนเกินขนาด คิดและวางแผนอย่างรอบคอบ มีภูมิคุ้มกัน ไม่เสี่ยงเกินไป

2. ด้านจิตใจ มีจิตใจที่เข้มแข็ง มีจิตใจที่สำนึกดี เอื้ออาทร เห็นแก่ประโยชน์ส่วนรวมมากกว่าประโยชน์ส่วนตัว

3. ด้านสังคมและวัฒนธรรม ช่วยเหลือเกื้อกูลกัน รู้รักสามัคคี สร้างความเข้มแข็งให้ครอบครัวและชุมชน รักษาเอกลักษณ์ ภาษา ภูมิปัญญาและวัฒนธรรมไทย

4. ด้านทรัพยากรธรรมชาติและสิ่งแวดล้อม รู้จักใช้และจัดการอย่างชาญฉลาดและรอบรอบ ฟื้นฟูทรัพยากรเพื่อให้เกิดความยั่งยืนและคงอยู่ชั่วลูกชั่วหลาน

5. ด้านเทคโนโลยี รู้จักใช้เทคโนโลยีที่เหมาะสม สอดคล้องกับความต้องการและสภาพแวดล้อม พัฒนาเทคโนโลยีจากภูมิปัญญาชาวบ้าน

สำนักงานคณะกรรมการการพัฒนาเศรษฐกิจและสังคมแห่งชาติ, คณะอนุกรรมการขับเคลื่อนเศรษฐกิจพอเพียง (2550 : 12-17) ได้กล่าวถึง การประยุกต์ใช้เศรษฐกิจพอเพียงในระดับต่าง ๆ ดังนี้

1. การประยุกต์ใช้หลักเศรษฐกิจพอเพียงระดับบุคคลและครอบครัว โดยเริ่มจากการเสริมสร้างให้มีการเรียนรู้วิชาการ และทักษะต่าง ๆ ที่จำเป็น เพื่อให้สามารถรู้เท่าทันการเปลี่ยนแปลงในด้านต่าง ๆ พร้อมทั้งเสริมสร้างคุณธรรม จนมีความเข้าใจและตระหนักถึงคุณค่าของการอยู่ร่วมกันของคนในสังคม และอยู่ร่วมกับระบบนิเวศน์อย่างสมดุล เพื่อจะได้ละเว้นการประพฤติมิชอบ ไม่ตระหนี่ เป็นผู้ให้ เกื้อกูลแบ่งปัน มีสติยั้งคิดพิจารณาอย่างรอบคอบก่อนที่จะตัดสินใจ หรือการกระทำใดๆ จนกระทั่งเกิดเป็นภูมิคุ้มกันที่ในการดำรงชีวิต โดยสามารถคิดและกระทำบนพื้นฐานของความมีเหตุผล พอเหมาะ พอประมาณกับสถานภาพ บทบาทและหน้าที่ของแต่ละบุคคลในแต่ละสถานการณ์ แล้วเพียรฝึกปฏิบัติเช่นนี้ จนสามรถทำตนให้เป็นที่พึ่งของตนเอง

ได้และเป็นที่พึ่งของผู้อื่นได้ในที่สุด

2. การประยุกต์ใช้หลักเศรษฐกิจพอเพียงระดับชุมชน ชุมชนพอเพียงประกอบด้วยบุคคลและครอบครัวต่าง ๆ ที่ใฝ่หาความก้าวหน้า บนพื้นฐานของปรัชญาของความพอเพียง คือ มีความรู้และคุณธรรมเป็นกรอบการดำเนินชีวิต จนสามารถพึ่งตนเองได้ บุคคลเหล่านี้มารวมกลุ่มกันทำกิจกรรมต่าง ๆ ที่สอดคล้องเหมาะสมกับสถานภาพ ภูมิสังคมของแต่ละชุมชน โดยพยายามใช้ทรัพยากรต่าง ๆ ที่มีอยู่ในชุมชนให้เกิดประโยชน์สูงสุด ผ่านการร่วมแรง ร่วมใจ ร่วมคิด ร่วมทำแลกเปลี่ยนเรียนรู้กับบุคคลหลายสถานภาพในสิ่งที่จะสร้างประโยชน์สุขของคนส่วนรวม และความก้าวหน้าของชุมชนอย่างมีเหตุผล โดยอาศัยสติปัญญา ความสามารถของทุกฝ่ายที่เกี่ยวข้อง และบนพื้นฐานของความซื่อสัตย์ สุจริต อดกลั้นต่อการกระทบกระทั่ง ขยันหมั่นเพียร และมีความเอื้อเฟื้อเผื่อแผ่ ช่วยเหลือแบ่งปันกันระหว่างสมาชิกชุมชน จนนำไปสู่การพัฒนาของชุมชนที่สมดุลและพร้อมรับต่อการเปลี่ยนแปลงต่าง ๆ จนกระทั่งสามารถพัฒนาไปสู่เครือข่ายระหว่างชุมชนต่าง ๆ

3. การประยุกต์ใช้หลักเศรษฐกิจพอเพียงระดับประเทศ แผนการบริหารจัดการประเทศส่งเสริมให้บุคคล/ชุมชนต่าง ๆ มีวิถีปฏิบัติ มีความร่วมมือ และการพัฒนาในสาขาต่างๆ ตามแนวทางของปรัชญาของเศรษฐกิจพอเพียง และดำเนินการตามแผนดังกล่าวอย่างรอบคอบเป็นขั้นตอน เริ่มจากการวางรากฐานของประเทศที่มีความพอเพียง โดยส่งเสริมให้ประชาชนส่วนใหญ่สามารถอยู่อย่างพอมีพอกินและพึ่งตนเองได้ด้วย มีความรู้และทักษะที่จำเป็นในการดำรงชีวิตอย่างเท่าทันต่อการเปลี่ยนแปลงต่าง ๆ และมีคุณธรรม ซื่อสัตย์สุจริต ขยันหมั่นเพียร เอื้อเฟื้อแบ่งปันและใช้สติปัญญาในการตัดสินใจและดำเนินชีวิต พร้อมทั้งส่งเสริมการแลกเปลี่ยนเรียนรู้ระหว่างกลุ่มคนต่าง ๆ จากหลากหลายภูมิสังคม หลากหลายอาชีพ หลากหลายความคิด ประสบการณ์ เพื่อสร้างความเข้าใจและรู้ความเป็นจริงระหว่างกันของคนในประเทศ ให้เจริญก้าวหน้าไปอย่างสอดคล้องสมดุลกับสถานภาพความเป็นจริงของคนในประเทศ อย่างเป็นขั้นเป็นตอน เป็นลำดับ ๆ ต่อไป

**5. ลักษณะของการดำเนินชีวิตแบบเศรษฐกิจพอเพียง**

พระราชดำรัส พระบาทสมเด็จพระเจ้าอยู่หัวรัชกาลที่ 9 ว่าด้วยเรื่องการดาเนินชีวิตแบบเศรษฐกิจ

พอเพียง (พระราชดำรัส พระราชทานเมื่อ วันที่ 4 ธันวาคม 2540 อ้างถึงใน ปิติณัช ไศลบาท, 2550) โดยภาพรวมสรุปได้ตามลาดับ ดังต่อไปนี้

1. ต้องพึ่งตนเองให้มากที่สุด หมายความว่า ต้องพยายามอาศัยตนเองให้มากที่สุด และอาศัยปัจจัยหรือคนภายนอกน้อยที่สุด ในระดับครอบครัวควรพึ่งการผลิตภายในครอบครัว ระดับชุมชนควรพึ่งการผลิตในชุมชน ระดับชาติควรพึ่งการผลิตภายในชาติ เช่นในระดับครอบครัว มีการปลูกพืชไว้รับประทานเอง พยายามตัดหรือทอเสื้อใช้เอง ปลูกต้นไม้ไว้สำหรับทาเชื้อเพลิง ทำเครื่องเรือน และสร้างอาคารบ้านเรือน พยายามซื้อให้น้อยที่สุด โดยเฉพาะการซื้อสินค้าจากต่างประเทศ เมื่อมีปัญหาก็พยายามแก้ไขด้วยตนเอง สำหรับตัวอย่างในระดับชุมชน นั้นควรมีโรงสีของชุมชน มีโรงเรียนของชุมชน มีสหกรณ์ของชุมชน ส่วนตัวอย่างในระดับชาติ ได้แก่ ผลิตสินค้าที่จำเป็นที่ประชาชนใช้กันตามบ้านเรือน ไม่มุ่งพึ่งสินค้านำเข้ามากนัก เมื่อมีปัญหาระดับชาติ ต้องพึ่งคนในชาติด้วยกันแก้ปัญหา

2. ใช้ทรัพยากรที่มีอยู่ให้เกิดประโยชน์คุ้มค่าที่สุด ตามลักษณะข้อ 1 ของเศรษฐกิจพอเพียง คือ ต้องพึ่งตนเองให้มากที่สุด พยายามใช้ทรัพยากรที่มีอยู่ให้เกิดผลดีมากที่สุด เช่น ในครัวเรือน มีที่ดินเหลืออยู่ ก็ปลูกผักผลไม้เอาไว้รับประทาน ใช้เวลาอย่างมีคุณค่า เช่น ผลิตสิ่งของเล็ก ๆ น้อย ๆ ไว้ใช้ โดยการเอากระดาษเหลือใช้มาพับถุง อ่านหนังสือหาความรู้ ซ่อมแซมเครื่องใช้หรือบ้านเรือนที่ชำรุด ดีกว่านอนดูโทรทัศน์อย่างเกียจคร้าน นำเสื้อผ้าของลูกคนโตมาดัดแปลงให้เป็นเสื้อผ้าของลูกคนเล็ก นำกระดาษที่ใช้แล้วด้านหนึ่งกลับมาใช้อีกด้านหนึ่ง เศษอาหารที่เหลือก็หมักไว้เป็นปุ๋ย ขยะที่เกิดจากการกินเมื่อนำมาแยกส่วน ก็สามารถส่งให้ผู้อื่นทำประโยชน์ได้ เช่น ถุงพลาสติกนาไปหลอมทาเป็นถุงใช้ได้อีก โลหะหลอมใช้ได้อีก แก้วแตกนาไปหลอมใหม่ เศษกระดาษนำไปย่อยแล้วทำเป็นกระดาษสาหรับผลิตกล่องกระดาษ ถ้วยหรือจานแตก และเศษคอนกรีตจากการก่อสร้างนำไปถมที่ก่อสร้าง ถ้าปฏิบัติเช่นนี้ จะไม่เกิดปัญหาเรื่องที่ทิ้งขยะหรือขยะล้นเมือง

3. ไม่ผลิตและบริโภคเกินกำลัง แสวงหาความพอเหมาะพอดีได้ดุลยภาพ การผลิตและบริโภคเกินกำลัง เป็นการเสียความสมดุลแห่งธรรมชาติของเศรษฐกิจ ธรรมชาติของเศรษฐกิจต้องการความสมดุล การผลิตที่เกินกำลังทรัพยากร รวมทั้งกำลังเงิน เป็นความโลภตามวิธีการของตะวันตก นักธุรกิจตะวันตกสั่งสอนกันต่อ ๆ มาว่า ในทำธุรกิจใด ๆ จะใช้ทรัพยากรของตนย่อมไม่เพียงพอและไม่มีใครทำกัน จะต้องเช่าที่ดินหรืออาคารของผู้อื่น ต้องกู้เงินจากธนาคารหรือสถาบันการเงินอื่น ๆ พยายามทำกิจการให้ใหญ่ที่สุดเท่าที่จะทำได้ เพื่อสร้างอำนาจต่อรองจากการมีส่วนแบ่งการตลาดสูงกว่า ความคิดนี้ได้แพร่เข้ามาสู่คนไทย ไม่ว่าจะเป็นพ่อค้าหรือชาวนาต้องกู้เงินมาทำอาชีพในที่สุดสินค้าของตนก็เกินอุปสงค์ของตลาด ต่อมาก็เป็นกำลังเงินทุนสำรอง แล้วอาจล้มละลายไปตาม ๆ กัน ชาวนาต้องสูญเสียที่ดิน นักธุรกิจต้องปิดกิจการ ธุรกิจอสังหาริมทรัพย์ที่ขาดทุนในช่วงวิกฤตเศรษฐกิจ พ.ศ. 2540 เป็นต้นมา สาเหตุเกิดจากการผลิตที่เกินกำลัง ต้องกู้เงินมาก และบริโภคเกินกำลัง จนขาดดุลการค้าระหว่างประเทศ รัฐบาลรับภาระหนี้ จนเกินกำลังทำให้เกิดผลกระทบต่อประชาชนเป็นจำนวนมาก

4. การมีส่วนร่วมช่วยเหลือกัน เนื่องจากเศรษฐกิจแบบพอเพียงต้องพยายามผลิตสินค้าและบริการใช้เองให้มากที่สุด เป็นความพยายามหลีกเลี่ยงจากการซื้อจากตลาด เพราะไม่ใช่เศรษฐกิจการตลาด (Market Economy) แต่ทุกชุมชนไม่สามารถผลิตสินค้าและบริการที่ตนต้องการได้ทุกอย่าง จึงต้องอาศัยผู้ที่อยู่ใกล้เคียงในชุมชนที่เป็นหมู่บ้านหรือตำบลเดียวกัน ตัวอย่างที่เห็นได้ชัดเจนในอดีตของสังคมไทย คือ การลงแขกเกี่ยวข้าว ซึ่งต่างก็เวียนไปช่วยกันเกี่ยวข้าวในนาของผู้อื่นโดยไม่รับค่าจ้าง การนำสินค้ามาแลกกันภายในตำบล โดยผู้แลกต้องไม่ใช่พ่อค้า หรือถ้าซื้อขายกันก็เป็นการซื้อสินค้าที่ผลิตได้ในตำบลหมู่บ้านเดียวกันหรือใกล้เคียงกัน การยืมสินค้ากันใช้แทนการซื้อก็เป็นการช่วยเหลือกันเองแบบหนึ่ง การตั้งกลุ่มออมข้าวเพื่อให้สมาชิกได้ยืมบริโภคในยามขาดแคลน สหกรณ์ที่สมาชิกผลิตสินค้า และออมทรัพย์ร่วมกัน เหล่านี้เป็นตัวอย่างที่ดีของการร่วมมือช่วยเหลือกันเอง ซึ่งแนวทางนี้ตรงข้ามกับเศรษฐกิจการตลาด ที่ผลิตสินค้าอย่างเดียว จาหน่ายเอาเงินไว้ซื้อสินค้าอื่นที่ตนต้องการ ขาดการช่วยเหลือกันและกันในการผลิตและการบริโภค